Carcaixent celebra la Junta Local de Seguretat per a millorar la seguretat del municipi
09 de Agosto de 2024

Carcaixent

L’Ajuntament de Carcaixent ha celebrat este matí la Junta Local de Seguretat Ciutadana amb la finalitat millorar la seguretat en el municipi, avaluar i enriquir la coordinació i la col·laboració dels cossos de seguretat arran dels fets ocorreguts el proppassat 31 de juliol a Carcaixent.

La reunió de la Junta Local de Seguretat ha estat copresidida per l’alcaldessa, Carolina Almiñana i el subdelegat del govern, José Rodríguez, i ha comptat amb l’assistència dels representants de la Guàrdia Civil i dels cossos de la Policia Nacional, Autonòmica, Local i de Protecció Civil, i membres de la Unitat de Coordinació contra la violència de gènere. També ha estat present el regidor de Joventut, Esports i Serveis Públics, Fernando Sanchis.

La Subdelegació de Govern i la Comandància de la Guàrdia Civil han volgut llançar un missatge de tranquil·litat a la ciutadania davant un fet que ha sigut puntual i que a data de hui es troba investigant-se per part de la Guàrdia Civil amb la finalitat d’esclarir fets ocorreguts el passat 31 de juliol, en el menor temps possible.

A la reunió s’han analitzat també les dades actualitzades en matèria de seguretat i l’adopció de mesures per a reforçar la coordinació i col·laboració entre els cossos de seguretat a l’hora d’abordar la delinqüència en el municipi.

L’alcaldessa ha volgut manifestar la seua preocupació davant la situació existent davant les ocupacions d’immobles en el municipi i la lluita contra el tràfic de drogues i ha reclamat una major coordinació i cooperació entre totes les administracions públiques i els cossos i forces de seguretat de l’estat per a aconseguir restaurar la convivència en algunes zones del municipi.

Entre les mesures acordades, els representants de la Guàrdia Civil i la Policia Nacional han reafirmat el seu compromís amb Carcaixent per a col·laborar amb la Policia Local en lluita contra la delinqüència. També han volgut destacar el nou aplicatiu ALERTCOPS, com a una eina més per a ajudar a millorar la comunicació de la ciutadania amb la Guàrdia Civil i la Policia Nacional en la lluita contra la delinqüència.

D’altra banda, la Subdelegació del Govern ha informat dels plans informatius que posaran a disposició de l’Ajuntament de Carcaixent, per a realitzar campanyes informatives i de conscienciació als veïns i veïnes de Carcaixent, en matèria d’estafes per internet, sexting, assetjament... entre altres matèries de gran importància que afecten i preocupen a la ciutadania, a través del Pla Majors en residències, CIM i associacions de veïns, i del Pla Director per a la comunitat educativa i entitats juvenils.

En matèria de violència de gènere, s’ha dut a terme una anàlisi i seguiment de les víctimes de violència de gènere a la localitat, per tal de perseverar en les pautes de coordinació entre totes les persones i àrees que formen part dels protocols habituals. Així, s’ha coincidit en el bon funcionament de la Policia Local i la Guàrdia Civil en el seguiment dels casos assignats, fet que ha reafirmat la voluntat de continuar treballant conjuntament per millorar la coordinació i l’adopció de mesures que fomenten la prevenció i la sensibilització de la població en general.

Entre les mesures a adoptar, l’alcaldessa s’ha compromès a convocar la taula de coordinació multidisciplinària en matèria de violència de gènere amb la finalitat de reforçar el seguiment i la prevenció i instaurar noves línies de treball en esta matèria, afavorint la coordinació entre tots els implicats en la lluita contra esta xacra que pateix la societat.

Des de Subdelegació del Govern s’ha oferit la col·laboració per tal de realitzar accions d’informació i prevenció en els col·legis referent a este tema i la seua disposició per a desenvolupar mesures i activitats dintre del Pacte d’Estat contra la Violència de Gènere.

Un altre dels punts que s’han tractat era l’organització del dispositiu de seguretat per a les Festes Majors i altres esdeveniments que tenen lloc en la via pública. Des del consistori s’ha traslladat la felicitació a les forces i cossos de seguretats i protecció civil que van estar implicats en la celebració de les passades festes. I s’han establert possibles criteris de coordinació, col·laboració i cooperació de les diverses forces i cossos de seguretat que actuen al municipi per garantir la celebració d’unes festes segures i la ciutadania puga gaudir d’elles.

L’alcaldessa de Carcaixent, ha valorat positivament l’encontre i s’ha compromès amb les autoritats allí presents a celebrar amb major periodicitat la Junta Local de Seguretat Ciutadana, amb la finalitat de contribuir a la millora de la seguretat i la convivència, i també per a reforçar les relacions de col·laboració i coordinació entre els cossos de seguretat.